Zoeloe-koning glo bankrotKoning Goodwill Zwelithini. Foto: Wikipedia Die KwaZulu-Natalse regering sal nou die koning finansieel moet ondersteun, ondanks die feit dat hy R54,2 miljoen se jaarlikse ondersteuning van die nasionale regering kry. Volgens die berig is die trust wat op die been gebring is om te verseker dat die koninklike huishouding selfonderhoudend is, bankrot. Regter Jerome Ngwenya, voorsitter van die trust, het gesê die rede vir die trust se probleme is die feit dat daar nooit ten volle bereken of begroot is nie. Die trust, wat vyf jaar gelede deur die provinsiale regering op die been gebring is, het ten doel gehad om die departement van koninklike huishoudings te vervang maar albei is tans in werking. “Al die geld wat die trust ontvang het, is deur die departement oorgeplaas as of die trust ŉ entiteit van die departement is. Die departement het, ten spyte van ooreenkomste wat met die trust bereik is, misluk om gelde oor te dra soos per die ooreenkoms en het mindere bedrae oorgedra,” het Ngwenya gesê. Die trust se waarnemende finansiële beampte, Bonginkosi Qunta, het verlede week aan die KwaZulu-Natalse finansiële komitee gesê die trust het geen geld nie. Nie Ngwenya of Qunta kon verduidelik waarop die trust die toegekende geld spandeer het of hoeveel geld die trust tot op datum ontvang het nie.